ব্রিটেনে রোমান বিজয়
ব্রিটেনে রোমানদের বিজয় ছিল রোমান সাম্রাজ্যের ব্রিটেনের দ্বীপের বেশিরভাগ অংশের বিজয়, এর পূর্বে দ্বীপটি সেল্টিক ব্রিটিশদের দ্বারা অধ্যুষিত ছিল। এটি ৪৩ খ্রিস্টাব্দে সম্রাট ক্লডিয়াসের অধীনে শুরু হয় এবং ৮৭ খ্রিস্টাব্দের মধ্যে ব্রিটেনের দক্ষিণ অর্ধে (অধিকাংশ ইংল্যান্ড এবং ওয়েলসের) সম্পূর্ণ হয়। সেসময়ন স্টেনগেট প্রতিষ্ঠিত হয়েছিল। বিজিত অঞ্চলটি ব্রিটানিয়ার রোমান প্রদেশে পরিণত হয়। তবে পরবর্তী শতাব্দীতেও রোমানদের উত্তর ব্রিটেন (ক্যালেডোনিয়া) জয় করার প্রচেষ্টা সফল হয়নি। ৫৪ খ্রিস্টপূর্বাব্দে ব্রিটেনে জুলিয়াস সিজারের আক্রমণের পর কিছু দক্ষিণ ব্রিটিশ প্রধান রোমানদের মিত্র হয়ে উঠেছিল। তাদের মিত্র ভেরিকার নির্বাসন রোমানদের আক্রমণের অজুহাত তৈরি করে দেয়। রোমান সেনাবাহিনী ইতালিয়া, হিস্পানিয়া এবং গলে নিয়োগ করা হয় এবং তারা নবগঠিত নৌবহর ক্লাসিস ব্রিটানিকা ব্যবহার করে। তাদের জেনারেল আউলাস প্লাটিয়াসের অধীনে রোমানরা মেডওয়ের যুদ্ধে ব্রিটিশদের পরাজিত করে দক্ষিণ-পূর্ব থেকে মধ্যভাগের দিকে ঠেলে দেয়। ৪৭ খ্রিস্টাব্দের মধ্যে রোমানরা ফস ওয়ের দক্ষিণ-পূর্বের জমিগুলো দখল করে। ৫০ খ্রিস্টাব্দে পরাজয়ের আগ পর্যন্ত ব্রিটিশ প্রতিরোধের নেতৃত্বে ছিলেন ক্যারাটাকাস। ড্রুইডদের শক্ত ঘাঁটি মোনা দ্বীপে ৬০ খ্রিস্টাব্দে আক্রমণ করা হয়। রানী বৌডিকার নেতৃত্বে একটি বিদ্রোহের ফলে এটি বাধাগ্রস্ত হয়। তখন ব্রিটিশরা ক্যামুলোডুনাম, ভেরুলামিয়াম এবং লন্ডিনিয়াম ধ্বংস করে। তবে রোমানরা শেষপর্যন্ত এই বিদ্রোহ দমন করতে সক্ষম হয়।। ওয়েলস বিজয় আনুমানিক ৭৭ খ্রিস্টাব্দ পর্যন্ত স্থায়ী হয়েছিল। রোমান সেনাপতি গনিয়াস জুলিয়াস এগ্রিকোলা পরবর্তী সাত বছরে উত্তর ব্রিটেনের বেশিরভাগ অংশ জয় করেছিলেন। ৮৪ খ্রিষ্টাব্দে এগ্রিকোলা মনস গ্রাউপিয়াসের যুদ্ধে ক্যালগাকাসের নেতৃত্বে একটি ক্যালেডোনিয়ান সেনাবাহিনীকে পরাজিত করে। তবে রোমানরা শীঘ্রই উত্তর ব্রিটেন থেকে সরে আসে। হ্যাড্রিয়ানের প্রাচীর উত্তর সীমান্ত হিসাবে প্রতিষ্ঠিত হওয়ার পরে, এই অঞ্চলের উপজাতিরা বারবার রোমান শাসনের বিরুদ্ধে বিদ্রোহ করেছিল এবং এই আক্রমণগুলোর বিরুদ্ধে রক্ষার জন্য উত্তর ব্রিটেন জুড়ে দুর্গগুলো রক্ষণাবেক্ষণ করা অব্যাহত ছিল।